Document ID: 32007D0277

ODLOČBA KOMISIJE
z dne 20. aprila 2007
o načelnem priznavanju popolnosti dokumentacije, predložene v podroben pregled zaradi možne vključitve piroksulama v Prilogo I k Direktivi Sveta 91/414/EGS
(notificirano pod dokumentarno številko C(2007) 1698)
(Besedilo velja za EGP)
(2007/277/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(3) Direktive,
ob upoštevanju naslednjega:
(1)
Direktiva 91/414/EGS določa pripravo seznama aktivnih snovi v Skupnosti, registriranih za uporabo v fitofarmacevtskih sredstvih.
(2)
Podjetje Dow AgroSciences GmbH je 28. februarja 2006 pristojnim organom Združenega kraljestva predložilo dokumentacijo za aktivno snov piroksulam z zahtevkom za vključitev te aktivne snovi v Prilogo I k Direktivi 91/414/EGS.
(3)
Pristojni organi Združenega kraljestva so Komisiji sporočili, da je po predhodnem pregledu dokumentacije za zadevno aktivno snov videti, da dokumentacija izpolnjuje zahteve po podatkih in informacijah iz Priloge II k Direktivi 91/414/EGS. Poleg tega je videti, da predložena dokumentacija izpolnjuje zahteve po podatkih in informacijah iz Priloge III k Direktivi 91/414/EGS za eno fitofarmacevtsko sredstvo, ki vsebuje zadevno aktivno snov. Vlagatelj je v skladu s členom 6(2) Direktive 91/414/EGS dokumentacijo naknadno poslal Komisiji in drugim državam članicam, predložena pa je bila tudi Stalnemu odboru za prehranjevalno verigo in zdravje živali.
(4)
S to odločbo mora biti na ravni Skupnosti uradno potrjeno, da se dokumentacija šteje, da načeloma izpolnjuje zahteve po podatkih in informacijah iz Priloge II ter zahteve iz Priloge III k Direktivi 91/414/EGS za najmanj eno fitofarmacevtsko sredstvo, ki vsebuje zadevno aktivno snov.
(5)
Ta odločba ne sme vplivati na pravico Komisije, da za razjasnitev nekaterih točk v dokumentaciji od vlagatelja zahteva predložitev dodatnih podatkov ali informacij.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Dokumentacija o aktivni snovi, opredeljeni v Prilogi k tej odločbi, ki je bila predložena Komisiji in državam članicam zaradi vključitve te snovi v Prilogo I k navedeni direktivi, načeloma izpolnjuje zahteve po podatkih in informacijah iz Priloge II k navedeni direktivi brez vplivanja na člen 6(4) Direktive 91/414/EGS.
Dokumentacija ob upoštevanju predlaganih načinov uporabe izpolnjuje tudi zahteve po podatkih in informacijah iz Priloge III k navedeni direktivi za eno fitofarmacevtsko sredstvo, ki vsebuje aktivno snov.
Člen 2
Država članica poročevalka podrobno pregleda zadevno dokumentacijo ter Evropski komisiji čim prej in najpozneje v enem letu od dneva objave te odločbe v Uradnem listu Evropske unije poroča o ugotovitvah svojih pregledov, skupaj s priporočili o vključitvi ali nevključitvi zadevne aktivne snovi v Prilogo I k Direktivi 91/414/EGS in z vsemi s tem povezanimi pogoji.
Člen 3
Ta odločba je naslovljena na države članice.
V Bruslju, 20. aprila 2007

Labels: 10
0
3
6
12